  Майя Бывальцева Калык эскерисьёс Ижкарысь вузкарон вотэсъёсты Удмуртиын поттэм вузъёслы бадӟымгес саклык висъяны ӵектӥзы. «Единая Россия» партилэн «Калык контроль» ӵектосэз улсын соос Ижкарысь SPAR но «Пятерочка» вузкаронниосты чаклазы. 28-тӥ южтолэзе со сярысь ивортэ «Удмурт дунне» газет. Ӵектосэ пыриськисьёс вузкаронъя улосвыл но федерал вотэсъёсын басьяськисьёслэсь эрикрадъёссэс чакламез эскеризы, асьсэлэсь дэмланъёссэс сётӥзы. «Калык контрольлэн» кивалтӥсез, Кун Кенешысь гурт удысъя, музъем кусыпъёсъя, инкуазь узырлыкъёсъя но инкуазез утёнъя ялан ужась ӧрилэн кивалтӥсез Владимир Варламов вузкаронниослэсь администрациоссэс Удмуртиын поттэм вузъёслы нимысьтыз саклык висъяны куриз. Соос сярысь иворез бадӟымгес букваосын гожтыны но адскымон интые пуктыны ӵектӥз. Роспотребнадзорлэн улосвылъя управлениысьтыз ӧнерчи Татьяна Исаева верамъя, басьяськисьёс тросгес ӝожтӥсько пичиятэм дунын вузаськись вузъёс пумысен. Ӵем дыръя соос ялэм дунзыя уг вузасько, ӟечлыксыя уродэсь луо. Владимир Варламов верамъя, сиён-юонэз вузкарисьёсты ӵемгес эскерылоно вылэм. Нош али чаклась ёзэсъёс соос доры потало ӝожтӥськонъёс кылдыку яке эскерыны дыр вуыку (прокурор лэземъя 3 арлы одӥг пол- ред.). Вузкаронниосты эскерон радлыкез воштыны курыса, Удмуртилэн парламентэз Кун Думае вазиськыны малпа. Тегъёс: Мерлык Ижкар Удмуртия вузкарон  